Knud Kristensen (KF), 2009-02-18:
Gennem flere år har Danmark oplevet en buldrende højkonjunktur.
Virksomhederne har nærmest skreget på arbejdskraft.
Vi har oplevet en rekordhøj beskæftigelse og en rekordlav ledighed.
I lang tid har vi hørt, at det var umuligt at nedbringe ledigheden yderligere, for
50.000 ledige er langt under det niveau, som lærebøgerne siger det kan lade sig gøre at have.
Nu er billedet vendt.
Økonomien er kommet ned i gear, og det er gået stærkt.
Hen over efteråret løb også Danmark for alvor ind i det internationale økonomiske uvejr.
Den internationale kreditkrise blev en realitet også i Danmark.
Bankerne blev med ét tilbageholdne og meget påpasselige med at låne ud selv til sunde virksomheder.
Den internationale økonomi er bremset gevaldigt op og er på meget kort tid kølet af.
Efterspørgslen er faldende, og det påvirker virksomhederne og i sidste ende arbejdspladserne i Danmark.
Udviklingen er ikke behagelig, men dansk økonomi er heldigvis godt rustet, fordi den grundlæggende er sund.
Den er med til at ruste os i den nuværende situation.
Hvordan ser det så ud i dag?
Vi har allerede set stigende ledighed til knap 60.000 personer i december 2008, og vi må forvente, at ledigheden fortsat stiger.
Der er ingen tvivl om, at det er ulykkeligt for enhver, der bliver ramt af ledighed.
Familier bliver naturligvis nervøse ved tanken om, hvad der skal ske, hvis de ikke længere er i arbejde og ikke længere kan betale deres terminer.
Det forstår vi godt.
Det tager vi alvorligt, og det handler vi også på og efter.
Oppositionen har ikke patent på at bekymre sig om de danske familier, og den har slet ikke patent på at afværge virkningen af den økonomiske krise.
Tværtimod spiller Socialdemokraterne hasard med økonomien og er en trussel mod eksisterende job.
En vækstpakke på det forkerte tidspunkt kan være en bombe under økonomien.
Det kan føre til inflation, tabt konkurrenceevne og et langt større tab af arbejdspladser.
Det kan blive meget alvorligt for dansk økonomi på længere sigt.
I regeringen har man allerede taget en række initiativer, som styrker købekraften, stimulerer økonomien og øger efterspørgslen på arbejdskraft.
Med den konservative formand fru Lene Espersen i spidsen har regeringen for nylig indgået forlig med et bredt flertal af Folketingets partier, herunder også Socialdemokraterne, om en kreditpakke på 100 mia. kr., som skal sikre, at bankerne igen kan låne penge ud til sunde forretninger og dermed holde hjulene i gang.
I efteråret stod vi bag bankpakken, som sikrer stabilitet og giver sikkerhed for indlånernes penge.
Og med pensionspakken har vi sikret, at pensionerne ikke kom i frit fald og realkreditmarkedet ikke brændte sammen.
Med finansloven for 2009 har vi afsat penge til offentlige investeringer og forbrug på 16 mia. kr., hvilket også skubber en positiv økonomi i den rigtige retning.
Herudover har vi med trafikaftalen fremrykket investeringer på 5 mia. kr. i 2009 og 2010.
Endelig indfaser vi også en del af skatteaftalen om mindre skat på arbejdsindkomst, og det giver flere penge mellem hænderne på danskerne til forbrug og investeringer.
Regeringen søger dermed at skubbe positivt til økonomien.
Skattekommission har for nylig fremlagt sit forslag til en skattereform, som skal sænke skatten på arbejde.
I nær fremtid vil regeringen indlede forhandlinger om en reform.
Alt i alt holder vi et vågent øje med udviklingen, og vi vil sørge for at dosere nødvendige tiltag, så vi kommer bedst muligt igennem finanskrisen uden særlig mange tab af job.